
Öngondoskodás, leszámolás az illúziókkal

Az időskor eljövetele előbb-utóbb minden ember életében központi kérdéssé válik. A nyugodt öregkorra való felkészülést pedig ajánlott időben elkezdeni. Dolgozatomban arra próbálok rávilágítani, hogy nem szabad az állam atyáskodó magatartására bízni magunkat a legkiszolgáltatottabb életszakaszunkban, igenis szükség van az előtakarékosságra, előre gondolkodásra.
A Hajdú-Bihar megyei demográfiai adatokban bekövetkező változások által kívánom szemléltetni, a népesség csökkenésének az állami nyugdíjra gyakorolt hatását. A születések, házasságok számának drasztikus csökkenése már 10 év adataiból is kimutatható. Az iskolai képzések esetében nem csak a csökkenő létszámra szeretném felhívni a figyelmet, sokkal inkább arra, hogy a társadalomnak égető szüksége van a jól képzett szakemberekre. A szakképzések duális rendszerű átalakításával, melyet a leendő munkaadók is előnyben részesítenek, könnyebb elhelyezkedést biztosítanánk a pályakezdő fiatalok részére. A munkanélküliségi ráta és a nyugdíjasok számának hirtelen történő növekedése (Ratkó- gyerekek, Ratkó-unokák) nem csak, hogy gátja a gazdasági fejlődésnek, de a társadalom elszegényedését vonja maga után.
Kérdőíves felmérés alapján kutattam (nem reprezentatív felmérés) a lakosság megtakarítási ismeretei, lehetőségei iránt. A statisztikai programot, a kérdőív megszerkesztését, a felmérést, az adatok feldolgozását, elemzését elkészítettem. A kutatás azonos arányban van a mások által hasonló témakörben végzett felmérések után közölt adatokkal. A kutatás alapján lakosság nagy részének nincsenek pénzügyi ismeretei, de a megtakarításra fordított diszkrecionális jövedelemhányada is konvergál a nullához. Aki pedig rendelkezik némi megtakarítással, nem ismeri a befektetési lehetőségeit, így azokat kezelni sem fogja tudni kellő biztonsággal és körültekintéssel.
A fentiek alapján arra a megállapításra jutottam, hogy az állami nyugdíj nem jelent biztonságot és mindenféleképpen szükséges az öngondoskodás.



